នាយករដ្ឋមន្ត្រី​ហ៊ុន សែន​ប្រកាស​ប្រឆាំង​អំពើ​ហិង្សា​នៅ​ទិវា​សន្តិភាព​អន្តរជាតិ
កម្ពុជា​បាន​ឆ្លង​កាត់​សង្គ្រាម​ស៊ីវិល​ដ៏​រ៉ាំរ៉ៃ​ អស់​រយៈពេល​បី​ទសវត្សរ៍​ ហើយ​សង្រ្គាម​ផ្ទៃ​បាន​ចប់​ជាស្ថាពរ​នៅ​ឆ្នាំ​១៩៩៨។
នាយករដ្ឋមន្ត្រីកម្ពុជាលោក ហ៊ុន សែន បានអំពាវនាវនៅថ្ងៃពុធនេះឲ្យមានការបង្កើតវប្បធម៌អហិង្សា និងការដោះស្រាយទំនាស់ដោយសន្តិវិធីនៅក្នុងប្រទេស។ សេចក្តីអំពាវនាវនេះធ្វើឡើងនៅក្នុងឱកាសដែលពិភពលោកទាំងមូលប្រារព្ធទិវាសន្តិភាពអន្តរជាតិ។ ទិវាសន្តិភាពអន្តរជាតិ ត្រូវបានប្រារព្ធឡើងជារឿងរាល់ឆ្នាំនៅថ្ងៃទី២១ ខែកញ្ញា ចាប់តាំងពីឆ្នាំ១៩៨២ មកម្លេះ។ នៅក្នុងសារលិខិតជាសាធារណៈ ប្រមុខរដ្ឋាភិបាលខ្មែរបានគូសបញ្ជាក់ថា រដ្ឋាភិបាល និងប្រជាពលរដ្ឋកម្ពុជាគ្រប់រូបត្រូវប្រឹងប្រែងថែរក្សា និងផ្សព្វផ្សាយសន្តិភាពជាពិសេសការលើកកម្ពស់វប្បធម៌អហិង្សា ការអត់ធ្មត់ ការចេះអធ្យាស្រ័យឲ្យគ្នា ជៀសវាងការប្រើប្រាស់អាវុធខុសច្បាប់ និងការដោះស្រាយដោយសន្តិវិធីជាដើម។ កម្ពុជាបានឆ្លងកាត់សង្គ្រាមស៊ីវិលដ៏រ៉ាំរ៉ៃ អស់រយៈពេលបីទសវត្សរ៍ ហើយសង្រ្គាមផ្ទៃបានចប់ជាស្ថាពរនៅឆ្នាំ១៩៩៨។ លោក កឹម សុខា ប្រធានគណបក្សសិទ្ធិមនុស្សដែលជាគណបក្សជំទាស់មួយនៅក្នុងរដ្ឋាភិបាលកម្ពុជា មានប្រសាសន៍ថា សេចក្តីអំពាវនាវរបស់លោកប្រមុខរដ្ឋាភិបាលខ្មែរគឺជាការណ៍ត្រឹមត្រូវ ក៏ប៉ុន្តែលោក ហ៊ុន សែន មិនបានអនុវត្តត្រឹមត្រូវទៅតាមគោលការណ៍នោះទេ។ «ដូចជាករណីនៅបឹងកក់ បង្រ្កាបប្រជាពលរដ្ឋដោយអំពើហិង្សា ហើយនៅកន្លែងដ៏ទៃទៀតបង្ក្រាបប្រជាពលរដ្ឋរឿងដីធ្លីដោយហិង្សាហ្នឹង។ អញ្ចឹងសុំឲ្យគាត់មើលឃើញតែនៅជិតខ្លួនគាត់ហ្នឹង នៅក្នុងប្រទេសហ្នឹង។ ធ្វើម៉េចកុំឲ្យមានអំពើហិង្សា មានសន្តិភាព។ អាហ្នឹងជាការណ៍ល្អប្រសិនណាបើនិយាយ ហើយដោះស្រាយបញ្ហាមិនបានផងនៅតែមានអំពើហិង្សាអញ្ចឹង។ អាហ្នឹងគឺស្អីដែលគាត់មានប្រសាសន៍ហ្នឹង អត់មានន័យទេ»។ លោក កឹម សុខា ក៏បានអំពាវនាវផងដែរឲ្យរដ្ឋាភិបាលបញ្ឈប់រាល់ការប្រើប្រាស់អំពើហិង្សា ការបង្ក្រាបដោយហិង្សាទៅលើការតវ៉ាដោយសន្តិវិធី ហើយលោកក៏បានអំពាវនាវឲ្យបញ្ឈប់អំពើហិង្សានៅក្នុងគ្រួសារជាពិសេសវិស័យព្រះពុទ្ធសាសនាគួរតែដើរតួរនាទីយ៉ាងសំខាន់សម្រាប់ចលនាផ្សព្វផ្សាយអំពីសន្តិភាព។ នៅក្នុងទិវាសន្តិភាពអន្តរជាតិនេះដែរ ក្រុមការងារដើម្បីសន្តិភាពដែលប្រមូលផ្តុំអ្នកស្ម័គ្រចិត្តមកពីអង្កការសង្គមស៊ីវិលនានានៅក្នុងព្រះរាជាណាចក្រកម្ពុជាសម្រាប់បំផុសចលនាសន្តិភាពចូលរួមសកម្មភាពនេះនៅក្នុងខេត្តក្រុងចំនួនប្រាំបី។ នៅក្នុងនោះ មានទីក្រុងភ្នំពេញ ខេត្តបាត់ដំបង សៀមរាប បន្ទាយមានជ័យ កែប ព្រះវិហារ ក្រចេះ និងខេត្តកំពង់ចាម។ សារៈសំខាន់របស់សកម្មជននៃអង្កការក្រៅរដ្ឋាភិបាលទាំងនេះគឺបានអំពាវនាវឲ្យមានការបន្ធូរបន្ថយភាពតានតឹងនានា នៅក្នុងពិភពលោក។ លោក ឌី ថ៉េហូយ៉ា អ្នកស្ម័គ្រមួយរូបនៅក្នុងការងារនេះ មានប្រសាសន៍ថា សារនៅក្នុងក្រុមការងាររបស់លោក មានគោលដៅដាស់តឿនស្ថារតីអហិង្សាក្នុងសង្គមកម្ពុជាផងដែរ។ «គឺយើងចង់ឲ្យពិភពលោកក៏ដូចជាសង្គមកម្ពុជារបស់យើង ចូលរួមចំណែកក៏ដូចជាយល់ដឹងអំពីថ្ងៃដែលមានសារៈសំខាន់ហ្នឹងហើយ។ រាល់អំពើហិង្សាទាំងអស់ត្រូវបានបញ្ឈប់នៅថ្ងៃទី២១ រៀងរាល់ខែកញ្ញាហ្នឹង»។ នៅក្នុងសាររបស់ខ្លួននៅក្នុងថ្ងៃនេះ លោកនាយករដ្ឋមន្រ្តី ហ៊ុន សែន ក៏បានរំឭកផងដែរថា តម្លៃសន្តិភាពបាននាំឲ្យមានការរីកចម្រើនជាខ្លាំងផ្នែកសេដ្ឋកិច្ចនៅកម្ពុជា៕